કેટલાક લોકોને પ્રેમમાં નિષ્ફળતા મળે એટલે જીવન પ્રત્યે ધિક્કારભાવ પેદા થઈ જાય છે. આમ થવું અસ્વાભાવિક નથી. લાગણી ઘવાય ત્યારે કેવી પીડા થાય એ તો જેણે અનુભવ્યું હોય તે જ સમજી શકે. સર્વસ્વ સમર્પણ કર્યા પછીયે જ્યારે વિશ્વાસઘાત થાય, આપણા તરફથી પ્રેમમાં કશી ઓટ કે ખોટ ન હોય છતાં આપણી ઉપેક્ષા થાય ત્યારે આઘાત લાગે જ લાગે; પરંતુ એ આઘાતને ગળે વળગાડીને આખી જિંદગી રિબાયા કરવું અનિવાર્ય નથી. ડહોળાયેલા જળમાં જેમ પ્રતિબિંબ સ્થિર અને સ્વચ્છ નથી હોતું, એમ ડહોળાયેલી લાગણીઓમાં જીવનના સાચા નિર્ણયો નથી થતા. કોઈ પણ પરિસ્થિતિમાં જીવનને ધિક્કારવું એ સૌથી મોટું પાપ છે એમ હું સમજું છું. એટલે પ્રેમમાં નિષ્ફળતા મળી હોય તોપણ લગ્નથી દૂર ભાગવું ન જોઈએ.